CELEX: 32014D0161
Language: fi
Date: 2014-03-11 00:00:00
Title: Neuvoston päätös 2014/161/EU, annettu 11 päivänä maaliskuuta 2014 , päätöksen 2009/831/EY muuttamisesta sen soveltamisajan osalta

25.3.2014   
            
            
               FI
            
            
               Euroopan unionin virallinen lehti
            
            
               L 89/1
            
         
      NEUVOSTON PÄÄTÖS 2014/161/EU,
   annettu 11 päivänä maaliskuuta 2014,
   päätöksen 2009/831/EY muuttamisesta sen soveltamisajan osalta
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 349 artiklan,
   ottaa huomioon Euroopan komission ehdotuksen,
   sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,
   ottaa huomioon Euroopan parlamentin lausunnon (1),
   noudattaa erityistä lainsäätämisjärjestystä,
   sekä katsoo seuraavaa:
   
               (1)
            
            
               Neuvoston päätöksen 2009/831/EY (2) mukaisesti Portugalilla on ollut 31 päivään joulukuuta 2013 saakka lupa soveltaa alennettua valmisteverokantaa Madeiralla, joka on yksi syrjäisimpiin alueisiin kuuluva alue, tuotettaviin ja kulutettaviin rommiin ja likööreihin sekä Azoreilla, joka on yksi syrjäisimpiin alueisiin kuuluva alue, tuotettaviin ja kulutettaviin likööreihin ja tislattuihin alkoholijuomiin. Päätöksen 2 artiklassa kyseinen poikkeus rajoitettiin koskemaan tiettyjä tuotteita. Kyseisen päätöksen nojalla Portugali voi soveltaa näihin tuotteisiin valmisteverokantaa, joka on pienempi kuin direktiivin 92/84/ETY (3) 3 artiklassa alkoholille säädetty täysi valmisteverokanta ja direktiivillä 92/84/ETY vahvistettu alkoholin vähimmäisvalmisteverokanta, mutta se saa olla enintään 75 prosenttia pienempi kuin alkoholin tavanomainen kansallinen valmisteverokanta.
            
         
               (2)
            
            
               Alennetun valmisteverokannan soveltamisella luodaan eriytetty verotus, joka hyödyttää joidenkin tuotteiden paikallista tuotantoa. Tämä on valtiontukea, joka edellyttää komission hyväksyntää.
            
         
               (3)
            
            
               Komissio on vahvistanut, että valmisteverokannan alentamiseen olisi edelleen annettava lupa, jotta voidaan kompensoida Madeiralla ja Azoreilla tuotettavien tislattujen alkoholijuomien epäedullista kilpailuasemaa, joka johtuu korkeammista tuotanto- ja markkinointikustannuksista ottaen huomioon näiden kahden syrjäisimmän alueen erityinen rakenteellinen, sosiaalinen ja taloudellinen tilanne, jota niiden Euroopan unionin toiminnasta tehdyn sopimuksen (SEUT) 349 artiklassa tarkoitetut erityispiirteet vaikeuttavat ja jonka perusteella päätöksessä 2009/831/EY on jo aiemmin vahvistettu poikkeus.
            
         
               (4)
            
            
               Koska kyseessä olevilla syrjäisimmillä alueilla vallitsee edelleen erityinen rakenteellinen, sosiaalinen ja taloudellinen tilanne, päätöksen 2009/831/EY soveltamisaikaa on tarpeen pidentää.
            
         
               (5)
            
            
               Komissio hyväksyi 28 päivänä kesäkuuta 2013 alueellista valtiontukea koskevat suuntaviivat vuosiksi 2014–2020. Suuntaviivoissa esitetään, miten jäsenvaltiot voivat myöntää tukea yrityksille epäedullisessa asemassa olevien Euroopan alueiden kehittämiseksi vuosina 2014–2020. Nämä suuntaviivat, jotka tulevat voimaan 1 päivänä heinäkuuta 2014, ovat osa laajempaa strategiaa, jonka tavoitteena on uudistaa valtiontukien valvontaa ja lisätä kasvua sisämarkkinoilla edistämällä tehokkaampia tukitoimenpiteitä ja keskittämällä komission täytäntöönpanotoimet tapauksiin, joilla on suurin vaikutus kilpailuun.
            
         
               (6)
            
            
               Päätöstä 2009/831/EY sovellettiin 31 päivään joulukuuta 2013. Tämän vuoksi on aiheellista pidentää päätöksen 2009/831/EY soveltamisaikaa kuudella kuukaudella, jotta sen voimassaolon päättymispäivä olisi sama päivä, jona vuosina 2014–2020 sovellettavat alueellista valtiontukea koskevat suuntaviivat tulevat voimaan.
            
         
               (7)
            
            
               Olisi kuitenkin varmistettava, että Portugali voi soveltaa kyseisiä alennuksia keskeytyksettä siitä alkaen, kun päätöksellä 2009/831/EY myönnetyn vastaavan luvan voimassaolo päättyi. Pyydetty uusi lupa olisi näin ollen myönnettävä 1 päivästä tammikuuta 2014 alkaen.
            
         
               (8)
            
            
               Päätös 2009/831/EY olisi sen vuoksi muutettava,
            
         ON HYVÄKSYNYT TÄMÄN PÄÄTÖKSEN:
   1 artikla
   Korvataan päätöksen 2009/831/EY 5 artiklassa päivämäärä ”31 päivään joulukuuta 2013” päivämäärällä ”30 päivään kesäkuuta 2014”.
   2 artikla
   Tämä päätös tulee voimaan päivänä, jona se hyväksytään.
   Sitä sovelletaan 1 päivästä tammikuuta 2014.
   3 artikla
   Tämä päätös on osoitettu Portugalin tasavallalle.
   
      Tehty Brysselissä 11 päivänä maaliskuuta 2014.
      
         
            Neuvoston puolesta
         
         
            Puheenjohtaja
         
         G. STOURNARAS
         
      
   
   
      (1)  Euroopan parlamentin lausunto, annettu 26. helmikuuta 2014.
   
      (2)  Neuvoston päätös 2009/831/EY, tehty 10 päivänä marraskuuta 2009, luvan antamisesta Portugalille soveltaa alennettuja valmisteverokantoja Madeiran itsehallintoalueella siellä tuotettaviin ja kulutettaviin rommiin ja likööreihin sekä Azoreiden itsehallintoalueella siellä tuotettaviin ja kulutettaviin likööreihin ja tislattuihin alkoholijuomiin (EUVL L 297, 13.11.2009, s. 9).
   
      (3)  Neuvoston direktiivi 92/84/ETY, annettu 19 päivänä lokakuuta 1992, alkoholin ja alkoholijuomien valmisteverojen määrien lähentämisestä (EYVL L 316, 31.10.1992, s. 29),